Kenners dink All Blacks se doppie is geklinkDie All Blacks is gewond, maar hulle kan met mening terug wees in 2019. Foto: Facebook. Die Springbokke en die All Blacks sal oor net meer as agt maande slaags wees in hul openingswedstryd van die Wêreldbeker in Japan. Maar met die Kiwi’s wat verlede jaar éérs teen die einste Bokke en tóé teen die Iere in hul Europese toer vasgeval het, lyk hulle nie meer so onstuitbaar soos altyd nie. Al het die All Blacks 12 van hul 14 kragmetings, die Rugbykampioenskap vir die vierde agtereenvolgende jaar en die Bledisloe-beker vir ’n ongelooflike 16de keer (agtereenvolgens) gewen, lyk hulle beslis kwesbaar. Veral die manier waarop die Iere hulle ore aangesit het – en dit het nie gelyk of Joe Schmidt se troepe gehóóp het om te wen nie – moes die res van die wêreld se rugbyspanne laat regop sit het. Die Iere het soos die beter span op die veld gelyk, om dinge in plein Afrikaans te stel. Tog – wanneer jy na die geskiedenisboeke kyk – bly hulle die Springbokke se tiere. In amper 100 wedstryde tussen die twee lande, het die Kiwi’s 58 toetse gewen en die Bokke 36. In die proses het hulle so te sê 500 punte meer as die Suid-Afrikaners aangeteken. Die vreugde op en langs die veld kon nie groter gewees het nadat die All Blacks getroef is nie. (Foto: Twitter @IrishRugby) Hier is wat die Nieu-Seelandse én internasionale kenners van die All Blacks te sê het. • Alistair Stokes van rugbymagazine.com: “Die tradisionele, amperse onaantasbare, aura wat om die All Blacks gehang het, is geleidelik besig om weg te kwyn. Met Ierland, Engeland en Suid-Afrika se vertonings teen die wêreld se topspan in die afgelope vier maande, is dit duidelik dat dié bloedhonde besig is om Kiwi-bloed te ruik.” • Oud-All Black Nick Evans ná die kragmeting teen Engeland wat die All Blacks net-net met 16-15 gewen het: “Die Engelse het gewys dat die All Blacks se teenstanders besig is om uit te werk presies wáár om die Kiwi’s se drukkoker die meeste te stook.” • Nóg ’n oud-speler, Craig Dowd, het dié te sê gehad: “Dit is duidelik dat die gaping nie meer te groot is tussen Nieu-Seeland en die res van die wêreld nie. Op die oomblik is daar ampers iets mensliks rondom die All Blacks se spel en hulle is ietwat van ’n gewonde dier.” • Joel Kulasingham van die New Zealand Herald: “Die All Blacks was goed opgedons teen die Iere en dié nederlaag voel net anders. Die winter is op pad en (Steve) Hansen begin seker al koud te kry.” Die Springbokke speel op 21 September teen die All Blacks in Japan. Die wedstryd sal om 11:45 (SA-tyd) afskop.